La Fira de l'Esport celebra la seua tercera edició els dies 28 i 29 d'abril
18 abril 2018

## La Fira de l'Esport celebra la seua tercera edició els dies 28 i 29 d'abril18 abril 2018Última actualització: 14 juliol 2025

![](../gestion/img/AO__7353-copia.jpg)  
  

Aquest matí han comparegut en roda de premsa la regidora delegada d'Esports Lydia Morant; la regidora de Polítiques Econòmiques i Innovació, Alícia Izquierdo i el president de l'Associació de Comerciants de Roís de Corella, Julio Cantó, per presentar la III Fira de l'Esport de Gandia.  
  
**Alícia Izquierdo** ha volgut destacar que "_aquesta fira de l'esport, a iniciativa de l'actual govern, es va crear amb l'objectiu de dinamitzar el barri de Roís de Corella i hem aconseguit revitalitzar el barri i això s'ha vist reflectit amb gran èxit en els comerços i en els negocis d'hostaleria de la zona_". També ha qualificat la Fira com "_una de les activitats que han vingut per quedar-se_", a causa de l'èxit de participació i el creixement que ve experimentant i augurava "un futur tan prometedor com la ja tradicional Fira del Motor".  
Durant tot el cap de setmana del 28 i 29 d'abril, se succeiran activitats per a tots els públics.  
  
Per la seua banda **Julio Cantó** va informar que aquest any el tema central serà "_sobre rodes_", ja que es comptarà amb una pista de skate, una secció per al ràdio-control, hi haurà un kàrting i a més, un tram del passeig es dedicarà íntegrament al patinatge, de fet, va continuar el president de l'associació de comerciants, "l_es persones que acudisquen amb els seus propis patins rebran una samarreta de regal_". Cantó també ha volgut agrair l'impuls que se li ha donat a la Fira des de l'Ajuntament, ja que actualment participen més de 40 empreses, 20 clubs esportius, a més d'un bon nombre d'associacions convidades i les escoles de la zona.  
  
Finalment, la regidora d'Esports, **Lydia Morant**, ha mostrat la seua satisfacció pel creixent èxit d'aquesta iniciativa i la seua consolidació dins de la Ciutat de Gandia, "_una ciutat amb una gran tradició i afició a l'esport, on tenim uns col·lectius i clubs esportius molt potents a més d'un comerç en matèria d'esport que fan que aquesta Fira dinamitze el sector i es convertisca en Fira de l'esport de referència_". Així mateix ha volgut agrair a totes les empreses exhibidores, als clubs i a l'Associació de Comerciants de Roís de Corella, especialment al seu president, la implicació en aquesta iniciativa.

[Twittear](https://twitter.com/share)